Brief: Transnet se hantering van pensioenfondse grens aan misdaad – praag.co.za
Hierdie is deel van 'n totale eis wat tussen R60 miljard en R100 miljard beloop en is die resultaat van talle – en klaarblyklik bedrieglike transaksies waarvan die enigste doel blyk te wees om die maatskappy tot hulp te wees en die pensioenarisse te beroof.
Soos ek verstaan, is daar 5 trustees van hierdie twee fondse, waarvan almal vorige werknemers van die maatskappy was. Almal van hulle is onder verpligting om na die welsyn van die pensioenarisse (en hulleself) om te sien. Dit is gewetenloos om te dink dat hulle ten gunste van so 'n mosie sal stem, tensy hulle betaalde speelpoppe van die maatskappy is.
Om dit anders te stel: 'n Vriend gee vir jou geld om te belê en wanneer hy dit na 'n paar jaar wil terughê, sê jy vir hom: "Jammer, my vriend, ek het dit aan 'n maatskappy gegee wat vrygewig teenoor my was."
Die pensioenarisse se eis – as 'n geheel – oorskry Transnet se jaarlikse omset, en dit sal interesant wees om te weet hoe Transnet 'n eis van hierdie grootte sal kan betaal, en wat Transnet in dieselfde kategorie as SAL, E-Toll, Eskom en meeste ander ondernemings wat deur hierdie regering wanbestuur word, sal plaas.
Dit is vertroostend vir die pensioenarisse dat hulle oor 'n regspan van onbetwisbare reputasie en ondervinding beskik, wat daartoe gelei het dat die regter meeste van die verweerders se besware in hierdie groepsgeding verwerp het en die pensioenarisse se regspan twee weke gegee het om antwoorde oor 'n paar kleiner besonderhede waaroor hy meer duidelikheid verlang, te verskaf.
Mens kan maar hoop dat wanneer dit gedoen is, sal die regter empatie met die pensioenarisse betoon deur te beveel dat hierdie saak met die dringendheid wat dit verdien, sal voortgaan.
Dit sal 'n mate van hoop laat ontstaan dat die oorblywende ontvangers (meer as tien van hulle sterf elke dag af) van hierdie fonds – wat regmatig aan hulle behoort – eendag aan hulle gegee sal word.
– Carl Hammersen
Skrywer praagGepubliseer op 7 Junie 2016 Kategorieë Briewe, MeningsSleutelwoord klasaksie, pensioenarisse, pensioenfonds, Transnet